PERUSTELUT

Neuvosto valtuutti toukokuussa 2007 komission neuvottelemaan Vietnamin kanssa kumppanuutta ja yhteistyötä koskevan puitesopimuksen, jäljempänä ’kumppanuus- ja yhteistyösopimus’, marraskuussa 2004 antamansa neuvotteluvaltuutuksen perusteella, joka koski myös Thaimaata, Indonesiaa, Singaporea, Filippiinejä, Malesiaa ja Bruneita. Neuvottelut Vietnamin kanssa aloitettiin Hanoissa marraskuussa 2007. Osapuolet parafoivat kumppanuus- ja yhteistyösopimuksen Brysselissä 4. lokakuuta 2010. Kumppanuus- ja yhteistyösopimus allekirjoitettiin Brysselissä 27. kesäkuuta 2012.

Kumppanuus- ja yhteistyösopimus korvaa nykyisen oikeudellisen kehyksen, joka muodostuu Euroopan yhteisön ja Vietnamin välillä vuonna 1995 tehdystä sopimuksesta sekä Euroopan talousyhteisön ja Kaakkois-Aasian valtioiden liiton (ASEAN) jäsenvaltioiden välillä vuonna 1980 tehdystä yhteistyösopimuksesta, joka laajennettiin koskemaan Vietnamia vuonna 1999.

Tämä Vietnamin kanssa tehtävä kumppanuus- ja yhteistyösopimus merkitsee edistymistä niissä pyrkimyksissä, joiden tavoitteena on lisätä EU:n poliittista ja taloudellista merkitystä Kaakkois-Aasiassa. Se sisältää EU:n poliittiset vakiolausekkeet ihmisoikeuksista, Kansainvälisestä rikostuomioistuimesta, joukkotuhoaseista, pienaseista ja kevyistä aseista sekä terrorismin torjunnasta.

Kumppanuus- ja yhteistyösopimuksella lisätään yhteistyötä monilla eri aloilla, joita ovat esimerkiksi verotus, muuttoliike, terveys, ympäristö, ilmastonmuutos, energia, koulutus ja kulttuuri, työolot, työllisyys ja sosiaaliasiat, tiede ja teknologia sekä liikenne. Se koskee myös oikeudellista yhteistyötä, rahanpesua ja terrorismin rahoittamista, järjestäytynyttä rikollisuutta ja korruptiota, ja se kattaa Vietnamille erityisen tärkeitä aloja, kuten yhteistyön ihmisoikeuksien ja oikeusvaltion, sodan jäänteiden ja luonnonkatastrofien torjunnan aloilla.

Kumppanuus- ja yhteistyösopimus tarjoaa entistä toimivamman perustan EU:n ja sen jäsenvaltioiden sekä Vietnamin välisille suhteille kehityksen, kaupan ja talouden aloilla ja helpottaa vapaakauppasopimuksen tekemistä Vietnamin kanssa. Kumppanuus- ja yhteistyösopimusta tehtäessä otetaan huomioon EU:n tavoite, joka on kattavan ja johdonmukaisen taloudellisen ja poliittisen kehyksen luominen EU:n ja ASEAN-maiden välisiä suhteita varten.

Komissio toteaa, että neuvoston päätös N:o 2012/272/EU Filippiinien kanssa tehtävän kumppanuus- ja yhteistyösopimuksen allekirjoittamisesta on käsiteltävänä unionin tuomioistuimessa (asia C-377/12). Komissio on pyytänyt tuomioistuinta kumoamaan päätöksen siltä osin kuin neuvosto on lisännyt oikeusperustat, jotka koskevat liikennettä (SEUT-sopimuksen 91 ja 100 artikla), takaisinottoa (SEUT-sopimuksen 79 artiklan 3 kohta) ja ympäristöä (SEUT-sopimuksen 191 artiklan 4 kohta). Vietnamin kanssa tehtävän kumppanuus- ja yhteistyösopimuksen allekirjoittamisesta annettuun neuvoston päätökseen N:o 2012/279/EU liittyy tarpeellisin muutoksin samoja oikeudellisia kysymyksiä kuin Filippiinien kanssa tehtävän sopimuksen allekirjoittamista koskevaan neuvoston päätökseen N:o 2012/272/EU. Sen vuoksi asian C-377/12 ratkaisu vaikuttaa myös ehdotukseen neuvoston päätökseksi kumppanuus- ja yhteistyösopimuksen tekemisestä Vietnamin kanssa. Riippuen tuomioistuimen tuomiosta asiassa C-377/12 tämä ehdotus neuvoston päätökseksi kumppanuus- ja yhteistyösopimuksen tekemisestä Vietnamin kanssa perustuu 207 ja 209 artiklaan sekä 218 artiklan 6 kohtaan.

Komissio pyytää neuvostoa kiinnittämään huomiota sopimuksen johdanto-osan kappaleeseen, jossa viitataan perussopimukseen liitettyjen pöytäkirjojen N:o 21 ja N:o 22 mukaiseen Yhdistyneen kuningaskunnan, Irlannin ja Tanskan erityisasemaan. Tämän johdanto-osan kappaleen lisääminen sopimukseen johtuu sopimustekstin laatimistavasta. Riippuen tuomioistuimen ratkaisusta asiassa C-377/12 kyseistä kappaletta voidaan joutua myöhemmin muuttamaan tai se voidaan joutua poistamaan kokonaan. Komissio katsoo, että menettelyä tämän sopimuksen tekemiseksi ei voida saattaa päätökseen ennen kuin tuomioistuin on antanut ratkaisunsa.

2013/0440 (NLE)

Ehdotus

NEUVOSTON PÄÄTÖS

Euroopan unionin ja sen jäsenvaltioiden sekä Vietnamin sosialistisen tasavallan kokonaisvaltaista kumppanuutta ja yhteistyötä koskevan puitesopimuksen tekemisestä

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 207 artiklan ja 209 artiklan yhdessä sen 218 artiklan 6 kohdan a alakohdan kanssa,

ottaa huomioon Euroopan komission ehdotuksen,

ottaa huomioon Euroopan parlamentin hyväksynnän,

sekä katsoo seuraavaa:

(1) Neuvoston päätöksen N:o 2012/279/EU[1] mukaisesti Euroopan unionin ja sen jäsenvaltioiden sekä Vietnamin sosialistisen tasavallan kokonaisvaltaista kumppanuutta ja yhteistyötä koskeva puitesopimus allekirjoitettiin 27 päivänä kesäkuuta 2012 sillä varauksella, että sopimus tehdään lopullisesti myöhemmin.

(2) Sopimus olisi hyväksyttävä Euroopan unionin puolesta,

ON HYVÄKSYNYT TÄMÄN PÄÄTÖKSEN:

1 artikla

Hyväksytään unionin puolesta Euroopan unionin ja sen jäsenvaltioiden sekä Vietnamin sosialistisen tasavallan kokonaisvaltaista kumppanuutta ja yhteistyötä koskeva puitesopimus.

Sopimuksen teksti on tämän päätöksen liitteenä.

2 artikla

Sopimuksen 52 artiklassa tarkoitetun sekakomitean puheenjohtajana toimii unionin ulkoasioiden ja turvallisuuspolitiikan korkea edustaja.

Sekakomiteassa ovat edustettuina unioni tai unioni ja sen jäsenvaltiot käsiteltävänä olevasta aiheesta riippuen.

3 artikla

Neuvoston puheenjohtaja nimeää henkilön, jolla on oikeus tehdä Euroopan unionin puolesta sopimuksen 63 artiklan 1 kohdassa tarkoitettu ilmoitus.

4 artikla

Tämä päätös tulee voimaan päivänä, jona se hyväksytään. Se julkaistaan Euroopan unionin virallisessa lehdessä.

Tehty Brysselissä

Neuvoston puolesta

Puheenjohtaja

[1] EUVL L 137, 26.5.2012, s. 1.